CELEX: 52019PC0595
Language: mt
Date: 2019-11-15 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ tan-negozjati biex jiġi emendat il-Ftehim Internazzjonali dwar iz-Zokkor tal-1992

IL-KUMMISSJONI EWROPEA
            Brussell, 15.11.2019
            COM(2019) 595 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ tan-negozjati biex jiġi emendat il-Ftehim Internazzjonali dwar iz-Zokkor tal-1992
            
               
         
         
            
               MEMORANDUM TA’ SPJEGAZZJONI
            
            
               Din ir-rakkomandazzjoni tikkonċerna deċiżjoni li tawtorizza lill-Kummissjoni tipparteċipa f’isem l-Unjoni fin-negozjati li jirrevedu parzjalment il-Ftehim Internazzjonali dwar iz-Zokkor (“ISA”) li l-Kunsill Internazzjonali taz-Zokkor (“ISC”) iddeċieda li jniedi, skont il-gwida tal-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD). #F’konformità mad-deċiżjoni tal-ISC tad-19 ta’ Lulju 2019, dawk in-negozjati għandhom jikkonċernaw il-baġit amministrattiv u l-kontribuzzjonijiet tal-membri kif ukoll emendi limitati relatati mal-objettivi u l-programm ta’ ħidma tal-Organizzazzjoni Internazzjonali taz-Zokkor (ISO).
            
            
               1.KUNTEST TAR-RAKKOMANDAZZJONI
            
            
               •Riforma tal-Ftehim Internazzjonali dwar iz-Zokkor tal-1992
            
            
               L-Unjoni Ewropea hija parti għall-ISA.
            
            
               L-ISA għandu l-għan li jiżgura kooperazzjoni internazzjonali msaħħa b’rabta mal-kwistjonijiet dinjija taz-zokkor u kwistjonijiet relatati, li jipprovdi forum għall-konsultazzjonijiet intergovernattivi dwar iz-zokkor u dwar modi biex titjieb l-ekonomija dinjija taz-zokkor, li jiffaċilita l-kummerċ billi jiġbor u jagħti informazzjoni dwar is-suq dinji taz-zokkor u dolċifikanti oħra u li jinkoraġġixxi ż-żieda fid-domanda għaz-zokkor, b’mod partikolari għal użi mhux tradizzjonali. L-ISA daħal fis-seħħ fl-1 ta’ Jannar 1993 għal perjodu ta’ tliet snin sal-31 ta’ Diċembru 1995. Minn dak iż-żmien ’il hawn, dan ġie estiż b’mod regolari għal perjodi oħra ta’ sentejn. Ġie estiż l-aħħar b’deċiżjoni tal-ISC f’Lulju 2019 u se jibqa’ fis-seħħ sal-31 ta’ Diċembru 2021. 
            
            
               Skont l-Artikolu 8 tal-ISA, il-Kunsill Internazzjonali taz-Zokkor huwa l-korp responsabbli għall-qadi tal-funzjonijiet kollha meħtieġa biex jiġu implimentati d-dispożizzjonijiet tal-ISA. L-Artikolu 13 tal-ISA jistipula li d-deċiżjonijiet kollha tal-Kunsill Internazzjonali taz-Zokkor fil-prinċipju, għandhom jittieħdu, b’kunsens, sakemm ma jkunx stipulat mod ieħor fl-ISA. Fin-nuqqas ta’ kunsens, id-deċiżjonijiet għandhom isiru permezz ta’ vot ta’ maġġoranza sempliċi, sakemm il-Ftehim ma jipprevedix vot speċjali.
            
            
               Skont l-Artikolu 25 tal-ISA, il-Membri tal-ISO b’kollox għandhom 2000 vot. Kull Membru tal-ISO għandu għadd speċifiku ta’ voti li kull sena jiġi aġġustat skont kriterji predefiniti fl-ISA. 
            
            
               Il-Ftehim, u speċjalment id-distribuzzjoni tal-voti fost il-Membri li tiddetermina wkoll il-kontribuzzjoni ta’ Membru, ma għadux jirrifletti r-realtajiet tas-suq dinji taz-zokkor. Bħalissa, l-Unjoni hija bil-bosta l-akbar kontributur għall-baġit tal-ISO. Mill-2015 ’il hawn, fil-livell tal-gruppi ta’ ħidma l-ISO kien qed jiddiskuti l-possibbiltajiet li l-mekkaniżmu tad-distribuzzjoni tal-voti jiġi rivedut. 
            
            
               Fl-2017, il-Kummissjoni rċeviet mandat mingħand il-Kunsill, biex tipparteċipa fin-negozjati mal-partijiet l-oħra għall-ISA, fi ħdan l-ISC, bil-għan li l-ISA jiġi mmodernizzat, b’mod partikolari fir-rigward tad-diskrepanzi bejn n-numru ta’ influwenza ta’ voti u l-kontribuzzjonijiet finanzjarji tal-membri tal-ISO minn naħa, u l-pożizzjoni relattiva tagħhom fis-suq dinji taz-zokkor min-naħa l-oħra. Dak il-mandat jibqa’ validu sal-31 ta’ Diċembru 2019. Abbażi ta’ dan il-mandat, il-Kummissjoni ħadet l-inizjattiva li tipparteċipa fin-negozjati mal-pajjiżi membri tal-ISO u ppreżentat proposti konkreti għall-emenda tal-Artikolu 25 tal-ISA, li jirregola l-adozzjoni tal-baġit amministrattiv u l-kontribuzzjonijiet tal-Membri.
            
            
               Waqt il-55 Sessjoni tiegħu, fid-19 ta’ Lulju 2019, l-ISC iddeċieda li jiftaħ in-negozjati qabel il-laqgħa li jmiss tal-Kunsill f’Novembru 2019, skont il-gwida tal-UNCTAD. Dawn in-negozjati se jikkonċernaw reviżjoni parzjali tal-ISA – b’enfasi fuq il-Kapitolu I u l-Kapitolu VII, speċifikament fir-rigward ta’ “baġit amministrattiv u kontribuzzjonijiet tal-Membri”, kif ukoll emendi limitati oħra inkluż il-Kapitolu IX u l-Kapitolu X li l-Membri għażlu li jressqu. Skont id-deċiżjoni tal-ISC, dan il-proċess irid jitlesta qabel il-31 ta’ Diċembru 2021. Dan ifisser li l-immodernizzar previst tal-Ftehim, minbarra d-distribuzzjoni tal-voti u l-kontribuzzjoni finanzjarja tal-membri (il-Kapitolu VII), issa jenħtieġ li jinvolvi wkoll:
            
            
               (1)l-objettivi ġenerali tal-ISO (il-Kapitolu I), speċifikament sabiex jiġi inkluż l-etanol, 
            
            
               (2)fehim usa’ dwar “informazzjoni u studji” (il-Kapitolu IX), essenzjalment biex jippermetti l-inklużjoni tal-etanol f’attivitajiet bħal dawn,
            
            
               (3)fehim usa’ dwar “ir-riċerka u l-iżvilupp” (il-Kapitolu X).
            
            
               L-għan ġenerali tal-ISO kif deskritt fl-Artikolu 1 tal-Ftehim mhuwiex maħsub li jinbidel, anke bl-inklużjoni potenzjali tal-etanol.  
            
            
               Ma hemmx dubju li huwa fl-interess tal-Unjoni li tirriforma l-ISO biex din tkompli tiġi allinjata mal-prattiki li l-Unjoni tippromwovi f’bordijiet internazzjonali oħra għall-prodotti bażiċi, kif ukoll mal-iżviluppi fis-suq dinji taz-zokkor mill-1992 ’il hawn. Tal-anqas, din ir-riforma jenħtieġ twassal għal trasparenza fir-rigward tar-responsabbiltajiet tal-Membri kif jivvutaw kif ukoll tal-kontribuzzjonijiet finanzjarji tagħhom. L-allokazzjoni tal-voti fl-ISO jenħtieġ titkejjel skont indikaturi bħalma huma l-kummerċ, il-konsum, il-produzzjoni u l-kapaċità ta’ ħlas. L-indikatur tal-aħħar jintuża fin-Nazzjonijiet Uniti biex ikun jista’ jiġi rikonoxxut l-aspett tal-iżvilupp taz-zokkor. Dan l-indikatur iwassal biex tiġi allokata parti akbar tar-responsabbiltajiet finanzjarji lil dawk il-membri li għandhom kapaċità ikbar li jikkontribwixxu għall-baġit tal-ISO. L-inklużjoni formali tal-etanol fl-objettivi u fil-programm ta’ ħidma tal-ISO hija konformi mal-għan tal-Unjoni li timmodernizza l-ISA u tallinja l-kontenut tal-ISA mal-prattika diġà eżistenti. 
            
            
               •Konsistenza ma’ prattika eżistenti fil-Bordijiet Internazzjonali għall-Prodotti Bażiċi
            
            
               
                  Fil-bordijiet internazzjonali għall-prodotti bażiċi bħalma huma l-Kunsill Internazzjonali taż-Żrieragħ (IGC, International Grains Council), u l-Kunsill Internazzjonali taż-Żebbuġ (IOC, International Olive Council), l-Unjoni nnegozjat l-allokazzjonijiet tad-drittijiet tal-vot kif ukoll mekkaniżmi ċari ta’ aġġornament annwali li jirriflettu l-importanza relattiva tal-Unjoni fis-swieq taż-żrieragħ kif ukoll taż-żebbuġ u taż-żejt taż-żebbuġa. Fl-IGC, l-indikaturi huma l-kummerċ, il-konsum u l-produzzjoni. Dan huwa f’kuntrast mal-prattika ta’ bħalissa tal-ISO, billi l-Ftehim, mill-1992 ’il hawn, ma ppermettix li jsiru aġġustamenti li jirriflettu t-tibdil fil-pożizzjonijiet tal-Membri fl-ekonomija internazzjonali taz-zokkor. Barra minn hekk, bħalissa, l-allokazzjoni tad-drittijiet tal-vot ma tistax tiġi kkalkolata minn qabel mill-membri, iżda minflok tirriżulta minn kalkolu mhux trasparenti. Ir-reviżjoni parzali tal-ISA jenħtieġ li tipprova tallinja l-prattiki tal-ISO ma’ dawk li jeżistu fil-bordijiet internazzjonali l-oħra għall-prodotti bażiċi.
               
            
            
               •Konsistenza ma’ politiki oħrajn tal-Unjoni
            
         
         
            
               
                  Iz-zokkor huwa prodott sensittiv fil-qafas tal-Politika Kummerċjali Komuni tal-Unjoni u tal-Politika Agrikola Komuni. Iz-zokkor għandu rwol ewlieni fin-negozjati kummerċjali internazzjonali għall-Unjoni, u kemm il-produzzjoni kif ukoll il-kummerċ tiegħu huma mmonitorjati mill-qrib mill-Kummissjoni. Iz-zokkor huwa wkoll prodott bażiku importanti għal ħafna pajjiżi li qed jiżviluppaw u l-aspett tal-iżvilupp taz-zokkor għandu importanza ewlenija fil-Politika Kummerċjali Komuni. L-ISO jipprevedi pjattaforma newtrali biex jiġu diskussi kwistjonijiet relatati maz-zokkor fi ħdan sħubija wiesgħa. Fl-istess ħin, il-monitoraġġ tal-iżviluppi fis-suq dinji taz-zokkor jaqdi l-interessi tal-possibbiltajiet tal-ġestjoni tas-suq fil-kuntest tal-Politika Agrikola Komuni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  L-Artikolu 218(3) tat-Trattat dwar il-Funzjonament tal-Unjoni Ewropea (TFUE) jipprevedi l-awtorizzazzjoni tal-ftuħ tan-negozjati u, skont is-suġġett tal-ftehim previst, in-nomina tan-negozjatur tal-Unjoni jew tal-kap tal-grupp tan-negozjaturi tal-Unjoni. L-Artikolu 218(4) tat-TFUE jipprevedi li l-Kunsill għandu jindirizza direttivi lin-negozjatur u jaħtar kumitat speċjali u li n-negozjati jridu jsiru f’konsultazzjoni ma’ dan il-kumitat.
               
            
            
               •Applikazzjoni għal dan il-każ
            
            
               Il-mandat previst tan-negozjar jenħtieġ li jagħti l-mezzi lin-negozjaturi, f’isem l-Unjoni, biex jinkisbu l-objettivi ġenerali kif stabbilit taħt l-ewwel inċiż tal-punt 1.
            
            
               
                  Għaldaqstant, il-bażi ġuridika proċedurali għad-deċiżjoni proposta hija l-Artikolu 218(3) u 218(4) tat-TFUE.
               
            
            
               •Konklużjoni
            
            
               Il-bażi ġuridika tad-deċiżjoni proposta jenħtieġ li tkun l-Artikolu 218(3) u (4) tat-TFUE.
            
            
               ·Is-sussidjarjetà (għal kompetenza mhux esklużiva) 
            
            
               L-Unjoni hija parti għall-ISA u hija rrappreżentata mill-Kummissjoni fl-ISC. L-Istati Membri mhumiex parti separata għall-ISA. In-negozjar tal-UE dwar ir-reviżjoni parzjali tal-ISA jikkostitwixxi kompetenza esklużiva tal-Unjoni.
            
            
               ·Il-proporzjonalità
            
            
               
                  L-emendar tal-ISA sabiex tinkiseb struttura ta’ votazzjoni li tirrappreżenta l-importanza relattiva tal-Membri tal-ISO fl-ekonomija dinjija taz-zokkor, kif ukoll kwistjonijiet oħra li jwasslu għall-immodernizzar tal-Ftehim huwa fl-interess tal-Unjoni. Attwalment, il-parteċipazzjoni tal-UE fl-ISO hija ta’ benefiċċju kemm għall-Unjoni kif ukoll għall-Istati Membri l-oħra tal-ISO. Madankollu, minħabba li t-tibdil fl-importanza relattiva tal-UE ma jsarrafx f’inqas voti u għaldaqstant fi tnaqqis fil-kontribuzzjonijiet finanzjarji, din il-parteċipazzjoni għandha prezz għoli wisq. Membri oħra tal-ISO, li saħħew il-preżenza tagħhom fis-swieq dinjija taz-zokkor, ma rawx il-kontribuzzjoni tagħhom tiżdied bl-istess mod. L-immodernizzar tal-Ftehim u t-twessigħ tal-ambitu tal-Ftehim ma jwasslux għal spejjeż ogħla u huwa stmat li jattiraw aktar interess fl-ISO, potenzjalment billi jattiraw membri ġodda kif ukoll iżidu r-rilevanza tal-ħidma tiegħu.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  L-Unjoni hija Membru tal-ISO u s-Sħubija tagħha mill-1992 ilha tiġi appoġġata b’mod ġenerali mis-settur taz-zokkor fl-UE kif ukoll mill-parti l-kbira tal-Istati Membri. Ma jitqiesx neċessarju li jsiru konsultazzjonijiet mal-partijiet ikkonċernati fir-rigward ta’ proċess li huwa maħsub sempliċiment biex jissokta s-sħubija tal-Unjoni fl-ISO, għalkemm skont sett ta’ regoli li huma konformi ma’ dawk ta’ korpi internazzjonali oħra għall-prodotti bażiċi li l-UE hija membru tagħhom. Fl-aħħar mill-aħħar, it-tnaqqis fil-piż relattiv tal-UE fis-suq dinji taz-zokkor jenħtieġ li jwassal ukoll għal tnaqqis modest fil-kontribuzzjonijiet lill-ISO.
               
            
            
               •Valutazzjoni tal-impatt
            
            
               Mhijiex meħtieġa valutazzjoni sħiħa tal-impatt, minħabba li l-miżura x’aktarx mhux se jkollha impatti ekonomiċi, ambjentali jew soċjali sinifikanti. L-emenda b’suċċess tal-ISA għandha tirriżulta fi tnaqqis tal-kontribuzzjoni finanzjarja tal-Unjoni lill-ISO. Fl-istess ħin, allokazzjoni ġusta u aktar trasparenti tal-voti tista’ tgħin biex tattira membri ġodda lejn l-ISO, u dan ikompli jwassal għal iktar tnaqqis fl-ispejjeż. 
            
            
               
                  Għalkemm kontribuzzjoni ġusta u ekwa tal-UE lill-baġit tal-ISO tinsab ċertament fil-qalba tal-ħtieġa li jiġi emendat il-Ftehim, hemm ukoll raġunijiet mhux baġitarji għar-riforma. Il-ħtieġa li l-Membri tal-ISO iġorru l-piż tagħhom f’termini tal-kontribuzzjonijiet tagħhom lill-baġit amministrattiv tal-ISO hija punt inizjali ewlieni għall-immodernizzar tal-ISO u jenħtieġ li tirriżulta wkoll f’parteċipazzjoni aktar attiva fl-ISO mill-Membri tagħha.
               
            
            
               4.IMPLIKAZZJONIJIET BAĠITARJI
            
         
         
            
               
                  Il-ftuħ tan-negozjati ma jitqiesx li għandu impatt baġitarju.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ tan-negozjati biex jiġi emendat il-Ftehim Internazzjonali dwar iz-Zokkor tal-1992
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi:
            
            
               (1)L-Unjoni hija Parti għall-Ftehim Internazzjonali dwar iz-Zokkor tal-1992
                  1
                (minn hawn ’il quddiem l-“ISA”) u membru tal-Organizzazzjoni Internazzjonali taz-Zokkor (minn hawn ’il quddiem l-“ISO”).
            
            
               (2)L-Unjoni ilha mill-1995 tapprova l-estensjoni tal-ISA għal perjodi ta’ sentejn. Fid-19 ta’ Lulju 2019, waqt il-55 Sessjoni tal-Kunsill Internazzjonali taz-Zokkor, il-Kummissjoni, wara awtorizzazzjoni mill-Kunsill
                  2
               , esprimiet il-pożizzjoni tagħha favur estensjoni ulterjuri tal-ISA għal perjodu ta’ mhux aktar minn sentejn, li jintemm fil-31 ta’ Diċembru 2021.
            
            
               (3)F’konformità mal-Artikolu 8 tal-ISA, il-Kunsill Internazzjonali taz-Zokkor iwettaq jew iħejji għat-twettiq ta’ dawn il-funzjonijiet kollha li jkunu meħtieġa biex jiġu implimentati d-dispożizzjonijiet tal-ISA. F’konformità mal-Artikolu 13 tal-ISA, id-deċiżjonijiet kollha tal-ISC fil-prinċipju jittieħdu b’kunsens. Fin-nuqqas ta’ kunsens, id-deċiżjonijiet isiru permezz ta’ vot ta’ maġġoranza sempliċi, sakemm l-ISA ma jipprevedix vot speċjali. 
            
            
               (4)F’konformità mal-Artikolu 25 tal-ISA, il-membri tal-ISO b’kollox għandhom 2000 vot. Kull membru tal-ISO għandu għadd speċifiku ta’ voti li kull sena jiġi aġġustat skont il-kriterji stipulati fl-ISA.
            
            
               (5)Huwa fl-interess tal-Unjoni li tipparteċipa fi ftehim internazzjonali dwar iz-zokkor, meta titqies l-importanza ta’ dak is-settur għal għadd ta’ Stati Membri u għall-ekonomija tas-settur taz-zokkor Ewropew.
            
            
               (6)Madankollu, il-qafas istituzzjonali tal-ISA, u speċjalment id-distribuzzjoni tal-voti fost il-membri tal-ISO li tiddetermina wkoll il-kontribuzzjoni finanzjara tal-membri lill-ISO, ma għadux jirrifletti r-realtajiet tas-suq dinji taz-zokkor.
            
            
               (7)Skont ir-regoli tal-ISA dwar il-kontribuzzjonijiet finanzjarji lill-ISO, is-sehem tal-Unjoni baqa’ l-istess mill-1992 ’il hawn, għalkemm is-suq dinji taz-zokkor, u b’mod partikolari l-pożizzjoni relattiva tal-Unjoni fih, inbidlu b’mod sostanzjali minn dak iż-żmien ’il hawn. Minħabba f’hekk, f’dawn l-aħħar snin l-Unjoni assumiet sehem sproporzjonatament kbir tal-ispejjeż baġitarji u tar-responsabbiltà fl-ISO. 
            
            
               (8)Bid-Deċiżjoni tal-Kunsill (UE) 2017/2242
                  3
               , il-Kummissjoni rċeviet mandat mingħand il-Kunsill, biex tidħol f’negozjati mal-partijiet l-oħra għall-ISA fi ħdan l-ISC bil-għan li tiġi mmodernizzata l-ISA, b’mod partikolari fir-rigward tad-diskrepanzi bejn l-għadd ta’ voti u l-kontribuzzjonijiet finanzjarji tal-membri tal-ISO minn naħa u l-pożizzjoni relattiva tagħhom fis-suq dinji taz-zokkor min-naħa l-oħra. Dak il-mandat jibqa’ validu sal-31 ta’ Diċembru 2019.
            
            
               (9)Abbażi tal-mandat li rċeviet bid-Deċiżjoni (UE) 2017/2242, il-Kummissjoni pparteċipat f’negozjati ma’ pajjiżi membri tal-ISO u ppreżentat proposti konkreti għall-emendar tal-Artikolu 25 tal-ISA, li jirregola l-adozzjoni tal-baġit amministrattiv u l-kontribuzzjonijiet tal-Membri. Waqt il-55 Sessjoni tiegħu, fid-19 ta’ Lulju 2019, l-ISC iddeċieda li jiftaħ negozjati għal reviżjoni parzjali tal-ISA qabel il-laqgħa tiegħu li jmiss f’Novembru 2019, skont il-gwida tal-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD). Wara talbiet mingħand diversi pajjiżi membri tal-ISO, l-ISC iddeċida li, minbarra r-reviżjoni tal-Artikolu 25 tal-ISA li pproponiet l-Unjoni, hemm oqsma oħra tal-ISA li għandhom ikunu s-suġġett ta’ negozjati formali. Dawn l-oqsma l-oħra huma b’mod partikolari l-objettivi u l-prijoritajiet ta’ ħidma tal-ISO. 
            
            
               (10)F’konformità mad-deċiżjoni tal-ISC tad-19 ta’ Lulju 2019, dawn in-negozjati għandhom jiġu konklużi sa mhux aktar tard mill-31 ta’ Diċembru 2021. Dan il-perjodu ta’ żmien ifisser li n-negozjati ma għandhomx jiġu konklużi qabel tmiem il-validità tal-mandat mogħti bid-Deċiżjoni (UE) 2017/2242. Għalhekk huwa meħtieġ mandat ġdid mill-Kunsill biex ikopri l-perjodu estiż ta’ żmien u l-ambitu tan-negozjati.
            
            
               (11)Kull emenda miftiehma f’dawn in-negozjati jenħtieġ tiġi adottata skont il-proċedura stabbilita fl-Artikolu 44 tal-ISA. F’konformità ma’ dak l-Artikolu, l-ISC jista’, permezz ta’ vot speċjali, jirrakkomanda emenda tal-ISA lill-Membri tal-ISO. Bħala membru tal-ISC, f’konformità mal-Artikolu 7 tal-ISA, jenħtieġ li l-Unjoni tkun tista’ tipparteċipa fin-negozjati, bil-għan li jiġi emendat il-qafas istituzzjonali tal-ISA. 
            
            
               (12)Għalhekk huwa xieraq li l-Kummissjoni tiġi awtorizzata tipparteċipa fin-negozjati fi ħdan l-ISC biex jiġi emendat l-ISA, li jiġu stabbiliti linji gwida għan-negozjati u li l-istess kumitat speċjali li nħatar bid-Deċiżjoni (UE) 2017/2242 ikompli jiġi kkonsultat mill-Kummissjoni meta jkunu qed jitmexxew in-negozjati,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’dan awtorizzata tinnegozja, f’isem l-Unjoni, biex jiġi emendat il-Ftehim Internazzjonali dwar iz-Zokkor tal-1992. 
            
            
               Artikolu 2
            
            
               Id-direttivi tan-negozjar huma stabbiliti fl-Anness. 
            
            
               Artikolu 3
            
            
               In-negozjati għandhom jitmexxew b’konsultazzjoni mal-Grupp ta’ Ħidma dwar Prodotti Bażiċi. 
            
            
               Artikolu 4
            
            
               Din id-Deċiżjoni għandha tapplika sal-31 ta’ Diċembru 2021. 
            
            
               Artikolu 5
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Deċiżjoni tal-Kunsill 92/580/KEE tat-13 ta’ Novembru 1992 dwar l-iffirmar u l-konklużjoni tal-Ftehim Internazzjonali dwar iz-Zokkor 1992 (ĠU L 379, 23.12.1992, p. 15).
               
               
                  
                     (2)
                  
                        Id-Deċiżjoni tal-Kunsill (UE) 2019/1251 tal-15 ta’ Lulju 2019 dwar il-pożizzjoni li għandha tittieħed, f’isem l-Unjoni, fil-Kunsill Internazzjonali taz-Zokkor fir-rigward tal-estensjoni tal-Ftehim Internazzjonali dwar iz-Zokkor tal-1992 (ĠU L 195, 23.7.2019, p. 18).
               
               
                  
                     (3)
                  
                        Id-Deċiżjoni tal-Kunsill (UE) 2017/2242 tat-30 ta’ Novembru 2017 li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992 (ĠU L 322, 7.12.2017, p. 29).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 15.11.2019
            COM(2019) 595 final
            ANNESS
            tar-
            Rakkomandazzjoni għal DEĊIŻJONI TAL-KUNSILL
            li tawtorizza l-ftuħ tan-negozjati biex jiġi emendat il-Ftehim Internazzjonali dwar iz-Zokkor tal-1992
            
               
         
         
            
               ANNESS
            
            
               Direttivi għan-negozjar ta’ emendi tal-Ftehim Internazzjonali dwar iz-Zokkor tal-1992.
            
            
               Il-Kummissjoni tista’ tipparteċipa fin-negozjati li l-Kunsill Internazzjonali taz-Zokkor iddeċieda li jiftaħ, biex jemenda l-Ftehim Internazzjonali dwar iz-Zokkor (“l-ISA”), rigward kwistjonijiet ta’ baġit amministrattiv u ta’ kontribuzzjonijiet, rigward objettivi kif ukoll rigward il-programm ta’ ħidma tal-Organizzazzjoni Internazzjonali taz-Zokkor. Il-Kummissjoni għandha tipparteċipa f’dawn in-negozjati bil-għan li timmodernizza l-ISA, u b’mod partikolari biex minn naħa tindirizza d-diskrepanzi attwali bejn id-distribuzzjoni tal-voti u l-kontribuzzjonijiet finanzjarji tal-Membri tal-Organizzazzjoni Internazzjonali taz-Zokkor, u min-naħa l-oħra, il-pożizzjoni relattiva tagħhom fis-suq dinji taz-zokkor billi jitqiesu l-iżviluppi fis-suq dinji taz-zokkor.